至於何等為『菩薩歸海之義十事』？依《最勝問菩薩十住除垢斷結經》開示：歸海之義其事有十。云何為十？即所謂：
（一）歸佛之海法無形觀。
（二）歸眾生海超越有難。
（三）歸法之海集眾智故。
（四）歸福田海立本無根。
（五）歸五陰海示現穢法。
（六）歸智慧海分別若干教誡所趣。
（七）歸根義海增善根故。
（八）歸住心海了知眾生若干心意所念，無量解知無礙。
（九）歸于行海不違願故。
（十）歸弘誓海究生死原。
由此觀之，如是『十事』，即謂菩薩摩訶薩歸海十門之義，當念修行悉歸如來無漏法身。何以故？蓋觀如來無漏身者，不住本無不墮三界，達知本無為一法身。觀身無漏如本無住，住不見住亦無所住，以無漏身入生死海，示現色身如無色身，無邊無際無形不可睹現。色身滅已亦不見滅，亦不見生身之本無如本無住。如來身淨亦無瑕穢，入眾生聚隨前形質隨像而現，了達眾生身之清淨。己身清淨眾生身淨，一而不二亦不若干，平等本無。本無無道不見有道，亦無俗法有漏無漏，亦復不見三乘教誡，斯是羅漢辟支佛菩薩佛道，亦復不見十力四無所畏十八不共，於諸賢聖道法都無所著，是謂菩薩行應清淨應無所應。